Banská Štiavnica 6. júna (TASR) - Ocenenie za angažovanie sa v oblasti záchrany historických pamiatok odovzdal dnes prezidentovi republiky Rudolfovi Schusterovi v mene Združenia historických miest a obcí SR primátor Banskej Štiavnice Marián Lichner. Urobil tak pri príležitosti osláv 250. výročia pamätnej návštevy cisára Františka Štefana Lotrinského v stredoslovenskom banskom regióne.
Kultúrnym a historickým pamiatkam treba podľa R. Schustera venovať zvláštnu starostlivosť. "Je nutné sa na to pozerať z celospoločenského hľadiska. Reštaurovanie pamiatok sa nedá donekonečna odkladať. Buď ich zachránime, alebo s nimi už neurobíme nič," zdôraznil prezident počas stretnutia s novinármi v Banskej Štiavnici. Podľa neho by sa preto mali finančné prostriedky zvlášť vyčleniť na pamiatky nachádzajúce sa v havarijnom stave a aj po reforme verejnej správy by mal tie najvzácnejšie z nich patrónovať štát.
V súvislosti s rokovaniami o budúcoročnom štátnom rozpočte síce ocenil, že vláda ho pripravuje v dostatočnom časovom predstihu, avšak podľa neho je potrebná i spätná väzba. R. Schuster by považoval za správne, aby sa o rozpočte mohli vyjadriť aj odborníci z jednotlivých oblastí, pamiatkárov nevynímajúc.
Hlave štátu mali pôvodne udeliť i čestné občianstvo mesta Banská Štiavnica. Poslanci tamojšieho zastupiteľstva však tento návrh rozdielom dvoch hlasov neschválili. Prezident označil toto rozhodnutie za demokratickú voľbu predstaviteľov mestského zastupiteľstva.
Po návšteve Banskej Štiavnice zavítal R. Schuster do Múzea vo Svätom Antone, kde sa stretol s výkonnou riaditeľkou Svetového potravinového programu Catherine Bertiniovou a ministrom pôdohospodárstva SR Pavlom Koncošom.
*jm na